Í Bretlandi á að gera tilraunir með að nota eitt bóluefni við fyrri bólusetningu við kórónuveirunni og annað í þeirri síðari. Búist er við að niðurstöður liggi fyrir í sumar.
Í Bretlandi er að hefjast tilraun á því hvort hægt sé að nota tvenns konar bóluefni við kórónuveirunni í stað eins, þannig að einstaklingar fái eitt bóluefni í fyrra skiptið, en annað í hinu síðara. Kannað verður meðal annars hvort þetta veiti vörn við stökkbreyttum afbrigðum kórónuveirunnar.
Breska útvarpið BBC greinir frá þessu og segir hugmyndina að baki vera að skapa meiri sveigjanleika við dreifingu bóluefnis og hvort hægt sé að bregðast við með þessum hætti ef framboð á einhverju bóluefni verði takmarkað. Þá telji sumir vísindamenn að þetta geti hugsanlega veitt fólki aukna vörn, en aðferðin hafi reynst vel gagnvart öðrum sjúkdómum. Ætlunin sé að fá ríflega átta hundruð sjálfboðaliða, fimmtíu ára og eldri, til að taka þátt í tilrauninni. Sumir sjálfboðaliðanna fái fyrst bóluefni frá AstraZeneca, en fjórum til tólf vikum síðar bóluefni frá Pfizer-BioNTech. Aðrir byrja á bóluefni Pfizer-BioNTech en fá svo hitt. Að sögn BBC verður öðrum bóluefnum hugsanlega bætt við, fái þau samþykki heilbrigðisyfirvalda. Nadhim Zahawi, sem fer með þessi mál hjá bresku stjórninni, segir að stjórnvöld hafi veitt til verkefnisins sjö milljónum punda, en niðurstöður liggi ekki fyrir fyrr en í sumar, hugsanlega í júní. Þangað til verði engin breyting á stefnu stjórnvalda er snúi að bólusetningum.